明體

明體，係漢字印刷字體嘅風格類別。最初係喺複刻臨安書棚本嗰陣，將筆畫加以直線化，呈現出硬朗表情嘅一種字體。筆畫有粗幼變化，而且通常係橫細豎粗，末端有裝飾部份，點、撇、捺、鈎等筆畫有尖端，屬於白體，不時喺書籍、雜誌、報紙印刷度用嚟做正文排版。

起源
明體係一種首先喺中國明代木版印刷入面出現嘅字體。

喺中國宋代出現咗活字印刷術，而當時嘅活字字體都係楷書。宋朝嘅印刷事業有三大產地，即浙江、四川、福建，而三地嘅楷書字體有各自嘅特點。浙江所出版嘅字體大多數仿製歐陽詢嘅楷書，四川嗰啲大多數仿製顏真卿嘅楷書，福建嗰啲大多數仿製柳公權嘅楷書。宋敗於金朝後，爲咗翻印留喺北宋嘅書籍，南宋首都臨安嘅棚北大街上建立咗好多出版商，其中有陳起嘅陳宅書籍鋪。陳宅書籍鋪出版嘅書籍有一種甚有特色嘅楷書字體。呢個字體，畀後人仿製，就係現代所謂「仿宋體」，亦係明體嘅基礎。

有啲喺臨安印刷嘅書籍喺明代翻印，而字體有所改變。爲咗順應木嘅天然紋理，字體由楷體左低右高嘅斜橫，演變成直橫；又因爲減低損耗，而加粗字體嘅豎筆。結果，字體逐漸脫離楷書嘅模樣，成爲一種成熟嘅印刷字體，佢嘅橫畫變得直線化，亦有比較固定嘅粗幼變化。後嚟呢種字形特徵，被歸納爲「橫細豎粗撇如刀，點如瓜子捺如掃」，橫末帶有「小三角」。响公元1553年刊刻嘅《墨子》度，明體嘅基礎已經成型。萬曆年間，呢種字體因爲刊本數量急速增加而普及化，已稱爲而家所認識嘅明體。

雖然明體逐漸流行，但係由於佢缺少書法上嘅藝術變化，畀明代文人詬病爲「匠體字」。明體字東傳去到日本，日本人稱作明朝體。清朝時嘅印刷亦以明體爲主，連《康熙字典》都用明體，不過同時康熙亦規定改稱呢種刻版字體做「宋體」，導致後嚟喺中文入面，呢種字體嘅名有「明體」同「宋體」之爭。

有啲人傳言話，其實係秦檜發明「宋體字」，甚至話呢種字原名「秦體字」。喺小說《第二幅人體畫》、兒童百科書《萬事由來集成》同埋一啲自媒體嘅影片都搵到呢種講法。不過噉講同事實不符。

發展
日本嘅明朝體，係由於美國人姜別利响1859年將上海美華書館所製造嘅六種字體傳入日本，並且指導日人本木昌造用電鍍字模製造法所形成嘅字體。因爲佢模仿自明朝萬曆年間嘅字體，所以叫做「明朝體」，日本而家仲沿用呢個稱呼。

現代鉛字採用咗明體印刷。後嚟依據西方文字嘅黑體同埋意大利體嘅方式，創造咗漢字印刷體嘅黑體鉛字。目前宋體、黑體、仿宋體同埋楷體成爲漢字印刷嘅四種主要字體。“明體”係一類字體嘅總稱，有好多字體都屬於呢個範疇。

電腦字體
Windows系統嘅中易宋體係由北京中易中標電子信息技術有限公司製作嘅簡體字字型；繁體嘅細明體則係華康科技製作嘅明體字型。

Mac入面嘅襯線字體有儷宋Pro同埋蘋果儷細宋。Linux發行版中使用較多嘅有AR PL 上海宋同埋完全民間開發嘅文泉驛點陣宋體。網絡上仲有民間開發嘅華秀月明字型、保存傳承字形嘅一點明體、透過Glyphwiki產生嘅花園明朝體等。

常見嘅電腦字體

Windows系統附帶嘅：
 中易宋體，簡體中文
 細明體，正體中文
 新細明體，正體中文
 MS 明朝，日文
 MS P明朝，日文
 游明朝，日文
 바탕，韓文

香港政府提供嘅免費字型：
 明體

一般喺Linux操作系統度預裝嘅：
 AR PL 上海宋
 文泉驛點陣宋體
 Takao明朝，日文
 Takao P明朝，日文
 Takao Ex明朝，日文

作爲Microsoft Office一部份嘅：
 華文中宋
 華文仿宋
 HG 明朝 B，日文
 HG 明朝 E，日文

作爲Adobe Reader同埋Adobe Acrobat一部份嘅：
 Adobe 宋體 Std
 Adobe 明體 Std
 小塚明朝 Std，日文
 小塚明朝 Pro，日文

作爲Mac OS操作系統一部份嘅：
 儷宋 Pro 
 蘋果儷細宋 
 ヒラギノ明朝 ProN W3，日文
 ヒラギノ明朝 ProN W6，日文
 游明朝體，日文

常見嘅開源字體：
 思源宋體，係Adobe同Google所領導開發嘅開放源代碼字體家族，支持四種不同嘅東亞語言
 一點明體，由一點字坊製作，透過修改IPA明體而成，以保存傳承印刷明體字形做宗旨。
 IPA明體，衍生自林隆男所設計嘅「TB明體」，由日本IPA以符合開放原始碼促進會開源定義嘅「IPA開放字型授權條款」發佈。
 花園明朝體，透過Glyphwiki產生而成，目標係收錄所有Unicode字符，尤其是漢字部份。

傳承字形

漢字字體風格